Man deur motorfietsryer aangerandArgieffoto. Die Oos-Kaapse polisie ondersoek ’n saak van aanranding met die opset om ernstig te beseer nadat ’n man Vrydagmiddag deur ’n motorfietsryer in Port Elizabeth aangerand is. Volgens kapt. Sandra Janse van Rensburg, woordvoerder van die polisie, het ŉ 67-jarige man die bestuurder van ŉ vierwiel-motorfiets in Sedanstraat in Lorraine gekonfronteer omdat hy na bewering roekeloos gery het. Die man is toe deur die motorfietsryer aangerand waarna hy omstreeks 18:45 ŉ saak by die polisie aanhangig wou maak. “Die man het egter weens die aard van sy beserings mediese hulp nodig gehad en die saak is namens hom gemaak,” het Janse van Rensburg verduidelik. Janse van Rensburg het aan Maroela Media gesê dit is nie in die stadium duidelik watter beserings die slagoffer in die voorval opgedoen het nie. “Die verdagte is aan die polisie bekend en sal na verwagting binnekort in hegtenis geneem word,” het sy gesê. Die voorval word as een van padwoede bestempel.